Lackovič, Marek, poslanec NR SR (2024-01-24):
Ďakujem veľmi pekne za slovo, pán predsedajúci. Vážené pani kolegyne, vážení páni kolegovia, Elán spieva v jednej svojej známej piesni o amnestii na neveru, tu sme svedkami prípravy obávam sa, že na amnestiu na zločiny, nijak inak sa nedá nazvať materiál k návrhu noviel trestných kódexov k návrhu v zásadných zmien trestnej politiky, ktorý bol zverejnený aj vládou schválený 6. decembra ’23 ako mikulášsky balíček pre svojich ľudí. Tento mikulášsky balíček okrem samotného návrhu novely trestných kódexov obsahuje aj novelizáciu ďalších zákonov, ktorými sa napríklad ruší Úrad špeciálnej prokuratúry. Pri predložení návrhu minister spravodlivosti uplatnil postup podľa § 27 zákona o tvorbe právnych predpisov, teda skrátené legislatívne konanie. Toto ustanovenie obsahuje pravidlo, podľa ktorého v prípade, že nastanú mimoriadne okolnosti, je možné vynechať predbežnú informáciu o príprave návrhu, je možné vynechať zverejnenie samotného návrhu na portáli Slovlex, je možné opomenúť pripomienkové konanie a takisto aj rozporové konania. To znamená, že vláda Slovenskej republiky nepripustila vecnú diskusiu expertov štátnych rezortov ani ostatných pripomienkujúcich subjektov o navrhovaných naozaj zásadných systémových zmenách pravidiel fungovania slovenskej spoločnosti v oblasti trestnej spravodlivosti spojených so zrušením Úradu špeciálnej prokuratúry ako významného štátneho orgánu s možným naozaj veľkým dopadom na stovky závažných trestných vecí, a to najmä, no nielen, z hľadiska rýchlosti konania. Avšak proces, akým vládna koalícia presadzuje tak zásadné zmeny, je absolútne za hranicou demokratickej krajiny Európskej únie, ako som už totiž spomenul, materiál vláda zverejnila v deň jej rokovania, kde si ho aj prakticky okamžite obratom schválila. Do pár dní ste ho zariadili na rokovanie parlamentu a tu využívate metódy, za ktoré by sa nehanbil ani Vladimír Mečiar, na ústavnoprávnom výbore ste totiž poslankyniam a poslancom neumožnili slobodne klásť otázky, neustále ste ich prerušovali a nakoniec ste ukončili celý výbor ešte pred dorokovaním tohto bodu. To je naozaj bezprecedentné, ak by ste touto novelou sledovali zastavenie vašich trestných stíhaní a ochranu vašich ľudí, nevyzeralo by to inak. Hráte o čas, a preto sa nebojíte využiť akékoľvek praktiky vrátane tých mečiarovských na dosiahnutie svojho cieľa. Návrhy takých zásadných zmienok vo fungovaní štátu, ako sú vami predkladané novely trestných kódexov, sa v demokratickom právnom a riadne fungujúcom štáte pripravujú mesiace a roky. Pracujú na nich a posudzujú ich tí najlepší experti, tí najlepší z najlepších. Tu existuje reálna obava, že ich pripravovali, bohužiaľ, závadové osoby. Zmena trestnej politike potrebuje čo najširšiu spoločelo... spo... celospoločenskú zhodu, transparentný proces a starostlivú prípravu na riadne zavedenie zmien do života spoločnosti, tak aby si nová politika získala podporu, dôveru a rešpekt občanov, rovnako koniec-koncov ako aj jej predkladatelia. Koalícia toto celé odignorovala a táto opozičná analýza je len výsledkom. Nejde však o diskusiu, pretože na diskusiu treba dvoch. Jediné, o čo koalícii ide, je chrániť svojich ľudí, a to rýchlo, hneď, bezodkladne a za každú cenu. Pozrime sa stručne len na základné návrhy. 1. Asymetrické zvýšenie zákonom ustanovených hraníc škody, prospechu, rozsahu činu, čo má zásadný dopad na trestnosť skutku a jeho právnu kvalifikáciu. 2. Je tam podstatné zníženie trestných sadzieb pri majetkových trestných činoch, hospodárskych trestných činoch a trestných činoch korupcie. 3. Odstránenie povinnosti súdu uložiť trest odňatia slobody za trestný čin s hornou hranicou trestnej sadzby prevyšujúcou päť rokov. 4. Dávame tam alebo dávate tam prednosť trestu domáceho väzenia pred trestom odňatia slobody. 5. Je tam úprava podmienok premlčania trestného stíhania v prospech páchateľov skrátením lehôt premlčania a podstatným sťažením prerušenia plynutia premlčacej doby. 6. Podstatná zmena pravidiel účinnej ľútosti v prospech páchateľov daňových trestných činov, možnosť účinnej ľútosti sa rozširuje aj na členov organizovanej skupiny. Bez ohľadu na skutočnosť, že skutočným cieľom vlády je zabezpečiť beztrestnosť, prípadne zánik trestnosti pre svojich ľudí, elementárna logika nám hovorí, že ak sa tieto opatrenia zrealizujú legislatívnou zmenou v skrátenom, a teda v zrýchlenom legislatívnom konaní a s účinnosťou ihneď, t. j. bez dôkladnej prípravy, bude to mať za následok, že štát nedokáže ani len technicky a personálne zabezpečiť dohľad nad stovkami osôb, ktoré budú prepustené z výkonu trestu odňatia slobody, alebo im taký trest už po zmene právnej úpravy nebude uložený, prípadne im bude uložený trest domáceho väzenia. Priamym dôsledkom absencie týchto kontrolných mechanizmov a nepripravenosti štátu bude, že takéto osoby budú predstavovať zvýšené riziko pre bezpečnosť ostatných občanov a samé sa ľahšie stanú recidivistami. Pri zmenách trestnej politiky je naozaj veľmi potrebné, aby sme si boli všetci vedomí, že Ústava Slovenskej republiky stanovuje, že trestnosť činu sa posudzuje a trest sa ukladá podľa zákona účinného v čase, keď bol čin spáchaný, pričom neskorší zákon sa použije, ak je to pre páchateľa priaznivejšie. To znamená, že ak bude, a povedala to i pani prezidentka minulý týždeň, ak bude čo i len deň účinná nová právna úprava zavádzajúca podstatne miernejší trestný postih obzvlášť závažných zločinov proti majetku, ale i tých hospodárskych, ako aj trestných činov korupcie, bude sa táto právna úprava vzťahovať na právne posúdenie všetkých skutkov, vo vzťahu ku ktorým nebude trestné konanie právoplatne skončené ku dňu nadobudnutia účinnosti novely Trestného zákona. A toto je, bohužiaľ, hlavný a skutočný cieľ koalície a ňou navrhovaných zmien trestných kódexov. Naozaj ani do dnešného dňa napriek tomu, že sa rokuje o tomto bode len tento rok už tretí týždeň, nebola v dostatočnej miere vysvetlená naliehavosť skráteného legislatívneho konania, nebola dostatočne vysvetlená nevyhnutnosť skráteného legislatívneho konania. Sú tam rozpory a diskrepancie v dátumoch, infringementov, ktoré tam priamo spomínate hneď na strane 1 a na strane 2 a rovnako tak vysvetľujete, že sa ide skráteným legislatívnym konaním, aby sme nedostali akési pokuty, a hovoríte tam o infringementoch, ale v samotnej novele Trestného zákona, resp. samotná novela obsahuje len osem strán týchto infringementov a ďalších 59 strán je tam len prilepených, nalepených, napchatých z doposiaľ neznámeho dôvodu, ktorý nám nevysvetlil ani pán minister, ten pán minister, ktorý nám sám vysvetľoval minulý alebo predminulý týždeň v rozprave, že je nevyhnutné upravovať trestné kódexy, ale vôbec sa pri tom nevenoval, že prečo je potrebné robiť tak v skrátenom legislatívnom konaní. Takže verím tomu, že ešte bude priestor aj od pána ministra na to a že teda poskytne aj takéto vyjadrenia, pretože hoci on sám nás vystríhal pred tým, aby sme sa zatiaľ nevenovali obsahu, ale len forme, tak on bol prvý, ktorý sa forme nevenoval vôbec, ale prešiel rovno do protiútoku a po celý čas toho jeho vystúpenia spred týždňa alebo dvoch sa venoval len a len obsahu. Na obsah ešte, pevne verím, príde čas, máme pred sebou všetky čítania, venujeme sa naozaj zatiaľ len skrátenému legislatívnemu konaniu, veľmi sa teším, že aj naďalej budeme v súzvuku a v súlade s ostatnými opozičnými kolegami pokračovať naozaj v pokojnej, odbornej, vecnej, konštruktívnej diskusii a predkladaniu týchto vecí a navrhovaniu, ako by sa mali opraviť, čo by tam bolo treba pozmeniť, ako by bolo sanovať potrebné strany, ktoré sú chybné a ktoré obsahujú navyše naozaj aj detinské, školácke chyby v dátumoch. Ďakujem. (Potlesk.)